লীলা মিশ্র
লীলা মিশ্র (১লা জানুয়ারি ১৯০৮ – ১৭ই জানুয়ারি ১৯৮৮) একজন ভারতীয় চলচ্চিত্র অভিনেত্রী ছিলেন। তিনি পাঁচ দশক ধরে ২০০টিরও বেশি হিন্দি চলচ্চিত্রে একজন পার্শ্বচরিত্র শিল্পী হিসাবে কাজ করে গেছেন এবং খালা (চাচি বা মাসি)-এর মতো বাঁধাধরা চরিত্রে অভিনয় করার জন্য সবচেয়ে বেশি পরিচিত লাভ করেছিলেন। তিনি বলিউডের অন্যতম সেরা জনপ্রিয় চলচ্চিত্র, ১৯৭৫ সালে মুক্তিপ্রাপ্ত, শোলে তে মাসির চরিত্রে অভিনয় করেছিলেন। অতঃপর তিনি ১৯৭৮ সালে মুক্তিপ্রাপ্ত দিল সে মিলে দিল, ১৯৭৯ সালে মুক্তিপ্রাপ্ত বাতোঁ বাতোঁ মে, রাজেশ খান্না অভিনীত পলকো কি ছাঁও মে, মা কা আঁচল, মেহবুবা, অমর প্রেম এবং রাজশ্রী প্রোডাকশনের প্রযোজনায় নির্মিত ১৯৭৫ সালে মুক্তিপ্রাপ্ত গীত গাতা চল, ১৯৮২ সালে মুক্তিপ্রাপ্ত নদিয়া কে পার এবং ১৯৮৪ সালে মুক্তিপ্রাপ্ত আবদ্ধ-এর মতো চলচ্চিত্রে অভিনয় করেছিলেন। তিনি ১৯৮১ সালে মুক্তিপ্রাপ্ত নানী মা নামক চলচ্চিত্রে তাঁর জীবনের সেরা অভিনয় করেছিলেন; যার জন্য ৭৩ বছর বয়সে তিনি সেরা অভিনেত্রীর পুরস্কার লাভ করেছিলেন।